नगर पालिका सदर के अध्यक्ष और 37 वार्डों के सभासद पदों के लिए मतदान सुबह ठीक सात बजे कुल 72 मतदान केंद्रों में बने 273 बूथों पर शुरू हुआ। इस चुनाव में कुल दो लाख छह हजार 973 मतदाताओं (109696 पुरुष, 97273 महिला मतदाता) को मताधिकार का प्रयोग करना था। जिनमें 54 फीसदी लोगों ने वोट डाले। गर्मी के मौसम को देखते हुए मतदाता सुबह साढ़े छह बजे से ही बूथों पर पहुंचकर कतार में खड़े हो गए। दिन निकलने के साथ ही वोटिंग प्रतिशत में इजाफा होने लगा। पालिकाओं और नगर पंचायत क्षेत्रों में मतदाताओं का बढ़ता प्रतिशत कमोवेश एक जैसा रहा। सुबह सात बजे से नौ बजे तक मतदान दस फीसदी, नौ से ग्यारह बजे तक 20 फीसदी और प्रत्येक दो घंटे में इसी रफ्तार से मतदान का प्रतिशत आगे बढ़ता रहा। दोपहर 12 से तीन बजे तक कड़ी धूप के चलते वोटिंग धीमी हो गई। धूप कम होते ही मतदाता फिर उमड़ पड़े। फतेहगढ़ स्थित पुराना जिला अस्पताल मतदान केंद्र पर पहुंचे मतदाता को पर्ची नहीं मिली तो वह बीएलओ से पर्ची मांगने लगा। इसी बीच एक पुलिस कर्मी ने मतदाता को पीट कर बाहर कर दिया। इस केंद्र पर पहले भी फर्जी मतदान को लेकर हल्का बवाल हुआ था। पुलिस लाइन के समीप सरस्वती विद्या मंदिर मतदान केंद्र में दो नकाबपोश महिलाएं फर्जी मतदान करने पहुंची तो पोलिंग एजेंटों के विरोध पर पुलिस ने उन्हें खदेड़ दिया। डीएन कालेज मतदान केंद्र पर फर्जी मतदान को लेकर अधिवक्ता ने एक मतदाता को तमाचा जड़ दिया। लोनिवि बूथ पर महिला का राशन कार्ड लेकर मतदान करने आए युवक बबलू को पुलिस ने फतेहगढ़ थाने भेज दिया।